Virallinen lehti nro C 279 , 01/10/1999 s. 0119



A4-0201/99 Päätöslauselma, jossa komissiolle ilmoitetaan ne syyt, joiden vuoksi vastuuvapautta Euroopan unionin yleisen talousarvion toteuttamisesta varainhoitovuonna 1997 ei voida myöntää Euroopan parlamentti, joka - ottaa huomioon Euroopan yhteisöjen varainhoitovuoden 1997 tilit ja taseen (SEC(98)0519 - C4-0350/98, SEC(98)0520 - C4-0351/98, SEC(98)0522 - C4-0352/98), - ottaa huomioon tilintarkastustuomioistuimen varainhoitovuotta 1997 koskevan kertomuksen ((EYVL C 349, 17.11.1998.)) ja siihen liittyvät erityiskertomukset, - ottaa huomioon neuvoston 15. maaliskuuta 1999 antaman suosituksen (C4-0156/99), - ottaa huomioon EY:n perustamissopimuksen 276 artiklan, - ottaa huomioon varainhoitoasetuksen 89 artiklan ja erityisesti sen 1 ja 4 kohdan, - ottaa huomioon työjärjestyksensä 86 artiklan, - ottaa huomioon riippumattoman asiantuntijakomitean ensimmäisen kertomuksen syytöksistä, jotka koskevat petoksia, huonoa hallintoa ja nepotismia Euroopan komissiossa, - ottaa huomioon liitteenä olevan talousarvion valvontavaliokunnan työasiakirjan Euroopan unionin yleisen talousarvion toteuttamisesta varainhoitovuonna 1997, - ottaa huomioon talousarvion valvontavaliokunnan mietinnön ja tutkimusta, teknologista kehittämistä ja energia-asioita käsittelevän valiokunnan, työllisyys- ja sosiaaliasiain valiokunnan, taloudellisten ulkosuhteiden valiokunnan, aluepoliittisen valiokunnan, liikenne- ja matkailuvaliokunnan, ympäristö-, terveys- ja kuluttajansuojavaliokunnan, kulttuuri-, nuoriso- ja koulutusasioita sekä tiedotusvälineitä käsittelevän valiokunnan, kehitys- ja yhteistyövaliokunnan, kansalaisvapauksien ja sisäasiain valiokunnan, kalatalousvaliokunnan ja naisten oikeuksien valiokunnan lausunnot (A4-0201/99), A. ottaa huomioon, että EY:n perustamissopimuksen 276 artiklan mukaisesti Euroopan parlamentti myöntää komissiolle talousarvion toteuttamista koskevan vastuuvapauden, B. ottaa huomioon, että komission puheenjohtaja ja sen jäsenet ovat eronneet; 1. Päättää lykätä vastuuvapauden myöntämistä; 2. Panee merkille, että riippumaton asiantuntijakomitea esittää syyskuuhun 1999 mennessä toisen ja lopullisen kertomuksen (päätöslauselma 23. maaliskuuta 1999) ((Kyseisen istunnon pöytäkirja, osa II, kohta 2.)), joka sisältää kattavan yleiskuvan komission toiminnasta, käytännöistä ja menettelyistä; 3. Katsoo, että vastuuvapautta ei voida myöntää eronneelle komissiolle, joka ei voi luvata Euroopan parlamentille sitoutuvansa tuleviin suuntaviivoihin; katsoo, että vastuuvapaus on myönnettävä uudelle komissiolle niiden uudistussitoumusten mukaisesti, jotka se antaa varainhoitoasetuksen 89 artiklan 4 kohdan mukaisesti 15. lokakuuta 1999 mennessä; 4. Kehottaa puhemiestään välittämään tämän päätöslauselman ja talousarvion valvontavaliokunnan edellä mainitun työasiakirjan komissiolle, neuvostolle ja tilintarkastustuomioistuimelle. Liite TYÖASIAKIRJA Komissiolle Euroopan unionin yleisen talousarvion toteuttamisen osalta varainhoitovuonna 1997 myönnettävän vastuuvapauden lykkääminen A. ottaa huomioon, että vuotta 1996 koskeva vastuuvapausmenettely osoitti, että yhteisön toimeenpanovallan käyttäjän kyky panna menestyksekkäästi täytäntöön unionin politiikkoja oli varsin puutteellinen, B. ottaa huomioon, että riippumattoman asiantuntijakomitean kertomus vahvisti nämä epäilykset ja toi esiin sen, että Euroopan unionin toimielimiltä puuttuu vielä vastuunkantamiskulttuuri ja tarpeelliset voimavarat vastuiden käytännön täytäntöönpanoa varten, C. katsoo, että riippumattomien asiantuntijoiden ja vastuuvapauden myöntäjän esittämä varainhoitoa koskeva voimakas kritiikki on muunnettava vaatimukseksi käytännön toimista, jotka mahdollistavat unionin toiminnan uudelleenkäynnistämisen tässä ratkaisevassa vaiheessa ennen laajentumista ja Agenda 2000:ta, D. ottaa huomioon, että parlamentti on vastuuvapauden myöntäjän ominaisuudessa ainoa vaaleilla valittu elin, jolla on valtuudet valvoa talousarvion asianmukaista ja tehokasta toteuttamista, mutta huomioon on myös otettava riippumattoman asiantuntijakomitean arviot, E. toteaa, että neuvosto on useiden vuosien ajan vastuuvapauden myöntämistä koskevia suosituksiaan antaessaan täyttänyt tehtävänsä siten, että se ilmeisestikään ei ole arvioinut talousarvion toteuttamista perusteellisesti, F. palauttaa mieliin, että Euroopan parlamentti pyysi jo 14. tammikuuta 1999 erityistoimia seuraavilla aloilla: uuden riippumattoman petostentorjuntatoimiston perustaminen; kaikkien komission jäsenten taloudellisista eduistaan antamien ilmoitusten koko tekstin julkaiseminen; komission jäseniä ja heidän kabinettejaan, virkamiehiä ja näiden välisiä suhteita koskevan kolmen käytännesäännön toimittaminen parlamentille; virallisen sopimuksen tekeminen luottamuksellisista menettelyistä sekä henkilöstösääntöjen uudistaminen erityisesti kurinpitotoimien osalta, G. toteaa, että vastuuvapauden myöntäminen on poliittinen toimi, jolla ilmaistaan luottamus toimeenpanovallan käyttäjään unionin rahoituspolitiikan moitteettoman ja tehokkaan hallinnoinnin osalta, ja että tämä toimi liittyy erottamattomasti Euroopan parlamentin kyseisen varainhoitovuoden tilien päättämistä koskevaan päätökseen ja tilien päättäminen on perustana vastuuvapauden myöntämiselle, H. palauttaa mieliin, että jäsenvaltioiden hallintoviranomaiset vaikuttavat lähes kaikkien budjettipolitiikkojen täytäntöönpanoon ja että tämä on otettava huomioon vastuuvapausmenettelyssä vähentämättä kuitenkaan komission talousarvion toteuttamista koskevaa institutionaalista vastuuta, I. muistuttaa, että komission on varmistettava, että vastuuvapauden myöntäjälle toimitetaan kaikki tarpeelliset tiedot perustamissopimuksen 276 artiklan mukaisesti, J. toteaa, että vuoden 1996 vastuuvapausmenettelyyn liittynyt kriisi aiheutui lähinnä seuraavista tekijöistä: - komission poliittisten, varainhoitoon liittyvien ja hallinnollisten toimien riittämättömyys monien sen suorittamien sekä sisäisten että ulkoisten tehtävien yhteydessä - henkilöstön joidenkin jäsenten kavallukset, joihin komission jäsenet ovat liian usein reagoineet liian hölläkätisesti ja tarmottomasti, K. toteaa, että komission politiikalle on ollut tyypillistä yhtäältä liiallisuuksiin menevä tehtävien keskittäminen ja toisaalta liiallinen valtuuksien hajauttaminen teknisen tuen toimistojen kaltaisille, riittämättömästi valvotuille ulkoisille elimille, L. toteaa, että riippumaton asiantuntijakomitea yhdisti komission hallinnossa olevat puutteet hallintokaavion puutteisiin ja katsoi tämän vahingoittaneen Euroopan unionin julkishallinnon eheyttä, M. katsoo näin ollen, että komission henkilöstöpolitiikka on mukautettava sen lisääntyneeseen hallinnolliseen vastuuseen, josta on tulossa unionille yhä tärkeämpää, erityisesti laajentumista silmällä pitäen, N. toteaa, että komissio on myöntänyt tämän haasteen olemassaolon ja käynnistänyt laajan sisäistä ja ulkopuolista henkilöstöä koskevan uudistusohjelman, O. korostaa, että komissio kantaa yhteisössä lopullisen vastuun kansallisten hallintoviranomaisten toimista, ja kumppaneina toimiessaan nämä kaksi ovat yhdessä vastuussa kansallisten politiikkojen täytäntöönpanosta; panee merkille, että komissio on yhteistyössä jäsenvaltioiden rahoitusalan edustajien kanssa kehitellyt SEM 2000 -ohjelman yhteydessä vuodesta 1996-97 lähtien toimenpiteitä, joilla konsolidoidaan ja vahvistetaan kumppanuutta kansallisten hallintoviranomaisten kanssa, P. toteaa, että koska jäsenvaltiot hallinnoivat suurta osaa yhteisön varoista, merkittävä osuus hallinnon puutteista liittyy kansallisella tasolla tehtyihin väärinkäytöksiin, ja tämän vuoksi neuvoston on otettava vastuunsa ensinnäkin edistääkseen yhteisön ja jäsenvaltioiden hallinnollisen yhteistyön lujittamista ja toiseksi ottaakseen jälkimmäiset laajemmassa määrin mukaan vastuuvapausmenettelyyn, kuten Euroopan yhteisön perustamissopimuksen 274 artiklan uusi sanamuoto määrittelee, Q. katsoo sen tähden, että yhteistyöstä jäsenvaltioiden ja yhteisön kumppanusten kesken olisi tehtävä keskeinen elementti yhä laajemmassa yhteisön ja jäsenvaltion toimintojen integroinnissa toissijaisuusperiaatteen pohjalta ja että yhteisön ja jäsenvaltioiden tilintarkastuselinten ulkoinen valvonta on olennainen osa tätä kokonaisuutta, R. toteaa, että omien varojen järjestelmässä BKTL-pohjaisten omien varojen merkitys on korostunut entisestään; toteaa, että tällä hetkellä tarkan laskennan esteenä ovat veronkierto ja jonkinasteisen harmaan talouden olemassaolo koko yhteisön alueella; toteaa, että komissio on käynnistänyt teknisiä toimia taatakseen kansantalouksien tilinpidon kattavuuden, mutta katsoo, että ongelma on myös poliittinen, S. uskoo, että tuki Palestiinan kansalle Euroopan komission toteuttamien ohjelmien ja hankkeiden kautta on ollut ja tulee olemaan Lähi-idässä olennaisen tärkeää taloudellisesti ja poliittisesti huolimatta taloudellisten ja sosiaalisten tekijöiden huononemisesta, T. katsoo lisäksi, että on syytä määritellä ensisijaiset tavoitteet, joihin vastuuvapauden myöntävän viranomaisen ja uuden komission välisen vuoropuhelun olisi tähdättävä; I. Yleisiä huomautuksiaVastuuvapausmenettely l. Katsoo, että vastuuvapausmenettelyyn liittyviä sääntöjä on uudistettava; pyytää komissiota ehdottamaan täytäntöönpanoa varainhoitoasetuksen uudelleen laatimisen yhteydessä, kun parlamentti tarkistaa omaa työjärjestystään; 2. Käynnistää neuvottelut neuvoston, komission, tilintarkastustuomioistuimen ja jäsenvaltioiden kanssa SEM 2000 -ohjelman yhteydessä, jotta vastuuvapausmenettelyyn otettaisiin mukaan vuoropuhelu jäsenvaltioiden viranomaisten kanssa; katsoo, että tässä mielessä mahdollisesti tehtävän sopimuksen, joka olisi vahvistettava varainhoitoasetuksen uudelleen laatimisen yhteydessä, pitäisi koskea: - vastuuvapausmenettelyn käynnistämisen aikaistamista ja sen seurauksena tilintarkastustuomioistuimen vuosikertomuksen antamisen aikaistamista erityisesti kontradiktorisen menettelyn lyhentämiseksi - jäsenvaltioiden viranomaisten edustajien mahdollisuutta neuvotella vastuuvapauden myöntäjän kanssa jälkimmäisen pyynnöstä tai omasta aloitteestaan - tiedottamista toimenpiteistä, joita kansalliset viranomaiset ovat hyväksyneet vastuuvapautta koskevan päätöksen perusteella; Tiedottaminen vastuuvapauden myöntäjälle 3. Katsoo, että sille perustamissopimuksen 276 artiklan 2 kohdan mukaan kuuluva oikeus saada tietoja vastuuvapausmenettelyn yhteydessä velvoittaa komission antamaan sille kokonaisuudessaan kaikki asiakirjat, joita se pitää tarpeellisina tämän tehtävän suorittamiseksi; 4. Kehottaa työjärjestystä, valtakirjojen tarkastusta ja koskemattomuutta käsittelevää valiokuntaa jättämään työjärjestystä koskevan tarkistusehdotuksen, jolla pyritään - korostamaan parlamentin erityistä oikeutta saada tietoja vastuuvapausmenettelyn yhteydessä; - takaamaan luottamukselliset menettelytavat erityyppisille asiakirjoille ja tiedoille; - rajoittamaan nämä oikeudet talousarvion valvonnan tavoitteisiin; Henkilöstöpolitiikka5. Kehottaa komissiota määrittelemään henkilöstöpolitiikan uudistuksen selkeästi ja pyrkimään siinä seuraaviin tavoitteisiin: a) avointen virkojen määrän vähentäminen kahteen prosenttiin hallintokaavion viroista b) hallinnollisten valvontatehtävien vaiheittainen hajauttaminen jäsenvaltioiden ja hakijamaiden kansallisille viranomaisille varmistaen, että valvonta jakautuu riittävässä määrin yhteisön elinten ja kansallisten elinten välillä c) henkilöstötarpeiden (sekä määrällisten että toimintaan liittyvien) määrittäminen suhteessa Euroopan unionin poliittisiin prioriteetteihin parlamentin komissiolta pyytämän kertomuksen perusteella vuoden 2000 talousarvion prioriteettien yhteydessä d) niiden uudenaikaistamistoimien (MAP 2000 -ohjelma) jatkaminen, joille tilintarkastustuomioistuimen ohjelman kehittämistä koskeva kriittinen arvio saattaisi antaa lisäpontta e) kilpailuihin osallistumisen mahdollistaminen maantieteellisesti mahdollisimman laajalle joukolle, etenkin huolehtimalla siitä, että jäsenvaltioiden väliset kulttuurierot ja työhön liittyvät erot eivät vaikuta kilpailuihin; toimintahäiriöiden välttäminen turvautumalla enemmän tietotekniikkaan ja/tai hajauttamiseen f) kansallisten asiantuntijoiden tehtävien suhteuttaminen pätevyyteen g) rekrytointiin ja varainhoito- ja hallintotehtävien hoitamiseen liittyvien yhteensopivuusongelmien ratkaiseminen ja myös komission jäsenten ja heidän kabinettiensa työn kanssa yhteensopimattomien tehtävien määrittäminen h) kabinettien jäsenten määrän rajoittaminen, heidän tehtäviensä järjestäminen ja monikansallisuuden lisääminen; 6. Arvioi, että vakavat hallinto- ja valvontaongelmat, joihin yhä lisääntyvä teknisen tuen toimistojen käyttö on johtanut, edellyttävät pikaista ja tarkoituksenmukaista reaktiota, ja kehottaa komissiota toteuttamaan viipymättä seuraavat toimet: a) on valvottava systemaattisesti sitä, että teknisen tuen toimistot noudattavat sekä yhteisön varainhoito- ja hallintomääräyksiä että jäsenvaltioiden lainsäädäntöä b) on annettava teknisen tuen toimistoja koskevat säännöt yhteensopimattomista tehtävistä c) on evättävä kokonaan mahdollisuus käyttää teknisen tuen toimistoja Euroopan unionin julkishallinnon tehtäviin (erityisesti julkisten varojen kaikenlainen harkinnanvarainen jakaminen, valmistelutehtävät mukaan lukien), ja vastaavat suunnitelmat on määriteltävä tarkkaan d) henkilöstön, komission jäsenten ja teknisen tuen toimiston käytännesääntöjä koskevat määräykset on annettava lainsäädäntöteitse; 7. Pyytää tilintarkastustuomioistuinta esittämään parlamentille mahdollisimman pian lausunnon, jossa on vaihtoehtoisia ratkaisuja niiden tehtävien hoitamiseen, joista ovat tähän saakka vastanneet teknisen tuen toimistot; 8. Pitää kuitenkin valitettavana sitä, että komissio ei ole reagoinut riittävästi moniin olennaisiin asioihin; toivoo, että uusi komissio jatkaa näiden asioiden käsittelyä rakentavalla tavalla ja yhteistyössä Euroopan parlamentin kanssa; Riippumattomien asiantuntijoiden johtopäätökset ja varainhoitoasetuksen sekä virkamiesten henkilöstösääntöjen uudelleen laatiminen9. Toteaa, että johtopäätöksissä, joita riippumattomat asiantuntijat tekivät ensimmäisessä kertomuksessaan ja joihin talousarvion valvontavaliokunta on usein kiinnittänyt huomiota, korostettiin komission sisäisissä valvonta-, selvitys- ja seuraamusjärjestelmissä olevia puutteita; arvioi, että jo varainhoitoasetuksen tarkistamisen yhteydessä voidaan suunnitella ensimmäisiä uudistuksia niiden suositusten mukaisesti, jotka Euroopan parlamentti hyväksyi 11. maaliskuuta 1999 Euroopan unionin omien varojen järjestelmän muutos- ja uudistamistarpeesta antamassaan päätöslauselmassa ((Kyseisen istunnon pöytäkirja, osa II, kohta 2.)): a) menojen sitomiseen ja toteuttamiseen johtava hallinto- ja talousarviomenettely olisi tehtävä joustavammaksi poistamalla päätöksentekoa raskauttavat liialliset byrokraattiset paineet ja lisäämällä sen sijaan tulojen ja menojen hyväksyjien vastuuta b) hyväksymismerkinnän, jonka varainhoidon valvoja on antanut liian usein säännönvastaisille hankkeille, edellytyksenä olisi oltava ei ainoastaan toimenpiteen muodollinen sääntöjenmukaisuus, vaan myös sen taustalla olevan toiminnan oikeutus c) etukäteen suoritettavien valvontatoimien (hyväksymismerkintä) erottaminen tilintarkastuksesta tulee olemaan välttämätöntä, jotta vältettäisiin se, että sama elin hoitaa erityyppisiä ja usein yhteensopimattomia tehtäviä d) hallinnollisia selvityksiä, joita laaditaan liian usein ja jotka harvoin johtavat kurinpidollisiin selvityksiin, olisi rajoitettava määrittelemällä kyseiset tapaukset, määräajat ja tulosten hyödyntäminen tarkasti Komission uudistaminen10. Katsoo, että komission on tehtävä institutionaalisia uudistuksia laajemmassa mittakaavassa, jotta se voisi mukauttaa paremmin hallintokulttuuriaan ja valvontaa niitä uusia haasteita vastaaviksi, joita sillä nyt on vastassaan, sekä parantaa sen seurauksena suhteitaan Euroopan kansalaisiin ja ulkoisiin järjestöihin; 11. Painottaa tarvetta harkita perusteellisesti julkista rekisteriä vastaanotetuista asiakirjoista sekä tarvetta saada aikaan yhtenäinen ja riittävä arkistoja koskeva menettely, jotta voitaisiin välttää asiakirjojen katoaminen ja lisätä avoimuutta; 12. Kehottaa tässä mielessä uutta komissiota käynnistämään seuraavia uudistustoimia: a) tehtävien vähentäminen ja rationalisointi määrittelemällä muutamia todellisia vastuualueita ja mukauttamalla tätä kautta rakenteita ja pääosastoja b) komission puheenjohtajan ja pääsihteerin koordinointitehtävän vahvistaminen Amsterdamin sopimuksen mukaisesti c) komission toimielin- ja hallintorakenteen vahvistaminen, jottei toimien hajauttaminen tapahtuisi koheesion kustannuksella; Kumppanuuteen perustuvat yhteisön toimet13. Toteaa, että SEM 2000 -ohjelman käynnistäminen edisti periaatteellisten ratkaisujen löytämistä jäsenvaltioiden hallintojen kanssa kumppanuussuhteen muodossa järjestetyissä toimissa ilmenneisiin useisiin täytäntöönpano-ongelmiin, jotka liittyivät mm. rakennetoimien valintaan ja alan rahoitusta koskeviin oikaisuihin; odottaa kuitenkin, että tämä teoreettinen ratkaisu toteutuisi lopulta täytäntöönpanoedellytyksen konkreettisena paranemisena ja että tällaista kehitystä, jota jo todettiin vuoden 1997 tarkastuslausumassa EMOTR:n alalla, esiintyisi myös rakenteellisissa toimissa; varmistaa vastuuvapauden yhteydessä rahoitusta koskevien oikaisujen soveltamista koskevat yksityiskohtaiset säännöt; 14. Valittaa sitä, että rakennerahastojen uudistusta koskevissa ehdotuksissa luotetaan tukikelpoisuuden määrittelyssä suurimmaksi osaksi kansallisiin määräyksiin, ja pyytää, että komissio laatisi perustan sellaisille säädöksille, jotka varmistavat, että jäsenvaltiot soveltavat säännöksiä homogeenisesti; 15. Toteaa, että lukuisat yhteistyöhön liittyvät ongelmat ovat vielä joko osittain tai kokonaan ratkaisua vailla, esimerkiksi mitä tulee EMOTR-toimintojen integroituun valvontaan, maksajavirastojen kapasiteetteihin, tulliyhteistyöhön, yhteisön passitukseen, petosten torjuntaan sekä hakijamaiden sopeuttamiseen yhteisön hallinto- ja valvontastandardeihin; 16. Kehottaa jäsenvaltioita osoittamaan enemmän varoja menojen valvontaan niillä aloilla, jotka ovat niiden vastuulla, ja toteuttamaan täysin perustamissopimuksen 280 artiklaa; 17. Kannustaa komissiota jatkamaan työtään ja takaa sille kriittisen tukensa; tässä tarkoituksessa pyytää komissiota ottamaan parlamentin välittömästi mukaan muodolliseksi tarkkailijaksi SEM 2000 -hankkeeseen liittyviin töihin sen hallinnon järjestämiseksi kumppanuusperustalta; Tilintarkastuselinten yhteistyö18. Kehottaa Euroopan tilintarkastustuomioistuinta ja kansallisia tarkastusvirastoja lisäämään yhteistyötään, jotta päästäisiin vaiheittain systemaattiseen kumppanuuteen yhteisten ohjelmien ja vertailukelpoisten valvontamenetelmien kautta tavoitteena yhteisön talousarvion hoidon valvontaa koskeva yhteinen lähestymistapa; II. Vuoden 1997 vastuuvapausmenettelyOmien varojen järjestelmä 19. Tukee komission ponnisteluja, joilla tämä pyrkii takaamaan sen, että kansantalouksien tilinpito olisi kattavaa siten, että veronkierto ja harmaa talous otettaisiin kokonaisuudessaan huomioon; 20. Katsoo, että näiden ponnistelujen täytyy näkyä institutionaalisessa ja poliittisessa vastuussa ja että toimeenpanovallan käyttäjän, joka takaa talousarvion moitteettoman toteuttamisen, on otettava institutionaalinen ja poliittinen vastuu tässä kysymyksessä; 21. Pyytää tämän seurauksena komissiota ottamaan huomioon kansantalouksien tilinpidon kattavuutta koskevan teknisen toteamuksen antamalla poliittisen vastuunsa tasolla olevan julkilausuman, jossa taataan, että tilinpito on kattavaa ja että toimeenpanovallan käyttäjä toimii takaajana kaikissa tähän aiheeseen liittyvissä kiistoissa; 22. On hämmästynyt siitä, että neuvosto, joka kyllä tuntee tilintarkastustuomioistuimen ja komission arvion, jonka mukaan entinen eurooppalainen integroitu tilinpitojärjestelmä olisi asianmukaista korvata uudella vuoden 1995 järjestelmällä, ei tee siitä loogisia johtopäätöksiä ja aikoo säilyttää tilanteen ennallaan ilman mitään selityksiä; 23. Vaatii komissiota tekemään kaikin tavoin voitavansa, jotta uusi tietokoneistettu passitusjärjestelmä (NCTS) tulee käyttöön mahdollisimman pian; pahoittelee anteeksiantamattomia viivytyksiä, joita asiassa on jo ilmennyt; odottaa, että komissio kertoo parlamentille uusien viivästysten ilmetessä viipymättä niiden syistä sekä toimista, joihin se ryhtyy näissä tapauksissa; 24. Toteaa, että uusiseelantilaisten maitotuotteiden tuontiin liittyvää ongelmaa ei ole vielä saatu kuriin, ja korostaa, että tilanteeseen on löydettävä konkreettinen ratkaisu, sillä se saattaa vahingoittaa kansainvälisiä suhteita ja olla kaupankäynnin esteenä; kehottaa komissiota kuitenkin a) tukemaan Yhdistyneen kuningaskunnan hallituksen pyrkimystä periä takaisin summat, jotka tulee palauttaa yhteisön talousarvioon b) arvioimaan neljän oletetun väärinkäytöstapauksen osalta tekojen ja laiminlyöntien vakavuutta c) näiden kriteerien pohjalta vahvistamaan, mitkä tapauksista johtavat seurauksiin tullikoodeksin ja etenkin sen 239 artiklan mukaisesti d) ottamaan huomioon kansainvälisten asiantuntijajärjestöjen, kuten Maailman kauppajärjestön, antamat lausunnot tämän estämättä mahdollisuutta tehdä niiden päätöksiä koskevia valituksia e) huolehtimaan siitä, että Uuden Seelannin hallitus valvoo IMA:n sertifiointijärjestelmää sellaisten eturistiriitojen estämiseksi, jotka aiheutuvat siitä, että New Zealand Dairy Board on tällä hetkellä sekä edunsaaja että sopimuksen valvoja; f) antamaan tullikiintiöiden yhteydessä alennetuin maksuin tapahtuvaan tuontiin liittyviä pakollisia kontrollimääräyksiä ja muokkaamaan samalla voimassa olevaa IMAI-tullitodistusmenettelyä g) tukemaan yhteisön kaikkien tuojien legitiimejä etuja niin, että ne voivat tuoda vapaan maailmankaupan sääntöjen mukaisesti tuotteita alhaisemmin maksuin samoilla ehdoilla kuin niiden maiden viejät, jotka nauttivat tullietuusjärjestelyistä; EMOTR-tuki25. Toteaa, että komissio on mukautunut BSE-kriisin kohdalla useimpiin Euroopan parlamentin väliaikaisen tutkintavaliokunnan tekemiin suosituksiin, mutta pyytää sitä vielä tilien tarkastamisen ja hyväksymisen yhteydessä hyvittämään kokonaisuudessaan summat, joita maksettiin voimassa olevan lainsäädännön vastaisesti, antamaan parlamentille yksityiskohtaiset tiedot takaisinperinnästä ja jatkamaan kattavan nautojen tunnistus- ja rekisteröintijärjestelmän kehittämistä; 26. Pyytää jälleen kerran komissiota a) nopeuttamaan EMOTR-ohjausosaston integroidun varainhoito- ja talousarviojärjestelmän täytäntöönpanoa; b) varmistamaan riskianalyysitekniikoiden hyödyntämisen kaikissa yhteisön talousarvioon vaikuttavien järjestelmien tullitarkastuksissa sekä viennin että tuonnin osalta; c) nopeuttamaan uuden passitusjärjestelmän kehittämistä; d) vahvistamaan koordinaatiota fyysisen valvonnan ja jälkikäteen tapahtuvien tarkastusten välillä, neuvoston asetuksen N:o 4045/89 mukaisesti, ja lisäämään vientituista hyötyvien maataloustuotteiden laboratorioanalyysejä; 27. Panee merkille, että Euroopan maatalouden ohjaus- ja tukirahaston ohjausosan tilien tarkastaminen ja hyväksyminen vuosilta 1993 ja 1994 kaipaa lisäselvityksiä Fléchardin tapauksen sekä takaisinperinnän tilan suhteen; 28. Toteaa olevansa neuvoston kanssa yhtä mieltä siitä, että tilintarkastustuomioistuimen durumvehnää koskevat huomautukset viittaavat nykyiseen lainsäädäntöön, eikä niillä ole mitään merkitystä täytäntöönpanon tai väärinkäytösten kannalta, ja sen vuoksi niitä ei tarvitse ottaa huomioon vastuuvapausmenettelyssä; katsoo, että olisi kuitenkin asianmukaista, että lainsäädäntöviranomaiset ja budjettivallan käyttäjät harkitsisivat lainsäädännön muuttamista siten, että se olisi oikeudenmukaisempaa; Rakennetoimet29. Toteaa, että tilintarkastustuomioistuin on neuvoston tuella kritisoinut monin tavoin rakennerahastojen toteuttamista, etenkin lainsäädännön, ennakkoarvioiden ja rakennerahastojen toteuttamisen koordinoinnin osalta; korostaa tässä mielessä seuraavia seikkoja: a) budjettivallan käyttäjän on valvottava, että rahoitusnäkymien määrät budjetoidaan realistisina, ja taattava, että talousarvioon otetaan riittävästi maksumäärärahoja suhteessa tehtyihin maksusitoumuksiin b) komission on kaikin tavoin pyrittävä siihen, että täytäntöönpanoa koskevat tiedot kulkeutuvat paremmin eteenpäin jäsenvaltioissa, aina lopullisille edunsaajille asti (tähän liittyy tietokantojen laatiminen) c) lainsäätäjän ja komission on täsmennettävä täydentävyyden käsitettä, sekä soveltamista koskevia yksityiskohtaisia sääntöjä ja sääntöjen noudattamatta jättämisestä johtuvia seuraamuksia d) komission ja jäsenvaltioiden asiasta vastaavien viranomaisten on pyrittävä kaikilla tasoilla (määrärahojen ottaminen talousarvioon, toteuttaminen, seurantakomiteoiden parempi hyödyntäminen) kaventamaan kuilua lainsäädännön ja rakennetoimien täytäntöönpanon välillä e) varainhoitoasetuksen tarkistaminen ja rakennerahastojen uudistaminen olisi suoritettava siten, että lakimääräiset sitoumukset, kirjanpitoon liittyvät sitoumukset ja maksut olisivat luonteeltaan sellaisia, että ne ilmentäisivät tarkasti rahoitettujen toimien tosiasiallista toimeenpanoa; 30. Odottaa saavansa komissiolta ja SEM 2000 -viranomaisilta erityisiä ehdotuksia, joita se käsittelee Agenda 2000 -töiden yhteydessä; Sisäpolitiikka31. Pitää valitettavana «harmaan» alueen syntymistä sisäpoliittiseen hallintoon ja panee merkille räikeimmät esimerkit vuodelta 1997 erästä vierailevaa tutkijaa ja Leonardo-ohjelmaa koskevasta hallinnosta; 32. Pahoittelee, että komissio ei lukuisista pyynnöistä huolimatta ole antanut Euroopan parlamentille tietoja Leonardo-ohjelman hallinnon ongelmista, minkä vuoksi parlamentti on joutunut äänestämään Leonardo II:sta väärin perustein; 33. Panee merkille, että komissio on hyväksynyt joitakin budjettivallan käyttäjän kanssa käydyn keskustelun aikana suositeltuja toimia: - vierailevia tutkijoita koskevan käytännesäännön tarkistaminen, joka estää tulevaisuudessa rekrytointeihin liittyvät väärinkäytökset - teknisen tuen toimisto Agenorin kanssa tehdyn Leonardo-ohjelman hallinnointia koskevan sopimuksen purkaminen - ohjelman hallinnoinnin välitön siirtäminen uudelleen komission hoitoon ja sellaisten toimenpiteiden toteuttaminen, joilla taataan ohjelman moitteeton toiminta jatkossa; 34. Kehottaa komissiota perimään kokonaisuudessaan takaisin ne varat, joita maksettiin vierailevalle tutkijalle pääosaston XII ja YTK:n kanssa tehdyistä sopimuksista; 35. Katsoo, että komission hallinnolle ominaisia olleet väärinkäytökset ja suosikkijärjestelmä heijastuvat sekä poliittisiin että hallinto- ja valvontaviranomaisten vastuihin; 36. Muistuttaa, että komissio kantoi sille toimielimenä kuuluvan vastuun; korostaa kuitenkin, että myös toimielimen vastuuseen vaikuttavat järjestelmässä olevat puutteet, jotka on korjattava sekä sisäistä että ulkopuolista henkilöstöä koskevin toimenpitein; Ulkopolitiikkaa) Palestiina37. On huolissaan siitä, että vaikka ulkoiset tekijät ovatkin haitanneet komission toimintaa, se on silloin tällöin jättänyt toteuttamatta ja valvomatta ohjelmiaan tehokkaasti, ja panee merkille, että sen toimia on usein sävyttänyt koordinoinnin puute, mikä on johtanut muun muassa varojen käytön satunnaisuuteen; 38. Pahoittelee, että komissio on pannut alkuun kunnianhimoisia hankkeita, kuten eurooppalainen Gazan sairaala, ottamatta riittävästi huomioon hankkeiden toteutettavuutta ja kestävyyttä, minkä seurauksena toiminnasta saatu kuva ei vastaa Euroopan unionin taloudellista panosta; 39. Kehottaa komissiota ottamaan strategisten prioriteettiensa yhteydessä huomioon kansalaisia lähellä olevat hankkeet, jotka ovat osoittautuneet yksinkertaisiksi, näkyviksi ja tehokkaiksi; 40. Vaatii, että Euroopan komissio parantaa ohjelmien valmistelua, toteutusta ja arviointia vahvistamalla olennaisesti koordinaatiota Palestiinan suunnitteluministeriön ja muiden vastaavien viranomaisten kanssa ja että se ottaa käyttöön hallintatietojen järjestelmän suurten ongelmien ja viipeiden estämiseksi; b) Etelä-Afrikka41. On huolissaan siitä, että komission Etelä-Afrikan edustuston vaikeissa olosuhteissa aikaansaamia myönteisiä tuloksia yhteisön kehitysavun täytäntöönpanossa horjuttaa komission Brysselissä toteuttamien menettelyjen hitaus ja joustamattomuus, ja on harmissaan Euroopan unionille tästä aiheutuvasta maineen tahrautumisesta; 42. Panee merkille, että tilintarkastustuomioistuimen antamista monista tilintarkastuskertomuksista on jatkuvasti noussut esiin erilaisia ongelmia, kuten hallintovallan keskittäminen Brysseliin, edustustossa työskentelevän pätevän henkilöstökunnan puute ja yleinen epäonnistuminen hankkeiden ajankohtaisessa ja tehokkaassa hoidossa ja seurannassa; 43. Pyytää, että komission Etelä-Afrikan edustuston tärkeä asema tunnustetaan, ja komissio kiinnittää siihen erityistä huomiota; c) Phare, Tacis 44. Katsoo, että edunsaajamaiden kuva Euroopan unionista on kärsinyt komission varainhoidon valvojan Phare- ja Tacis-sopimusten myöntämismenettelyjä koskevien paljastusten vuoksi; kehottaa komissiota a) noudattamaan täysin varainhoitoasetusta ja antamaan näin ollen tehtäviä yksityisten sopimusten kautta vain poikkeustapauksissa b) huolehtimaan siitä, että hankintoja ja sopimuksia käsittelevä neuvoa-antava komitea (CCAM) osallistuu kaikkien sellaisten sopimusten käsittelyyn, joihin sisältyy hallinnon avustamiseen liittyviä menoja c) esittämään parempia määräyksiä varainhoitoasetuksen tarkistuksen yhteydessä, jotta voitaisiin varmistaa, että kilpailua on mahdollisimman paljon, kun sopimuksia tehdään voittoa tavoittelemattomien instituutioiden tai järjestöjen kanssa d) takaamaan todellisen hintakilpailun tarjouksen tekijöiden välillä e) perustelemaan kunkin yrityksen sisällyttämistä niiden yritysten luetteloon, joita voidaan pyytää esittämään tarjous rajoitettujen menettelyjen yhteydessä, tai yrityksen jättämistä merkitsemättä luetteloon f) varmistamaan, että sopimusten myöntämistä koskevat asiakirjat ovat täydellisiä niin, että menettelyjä voidaan tarkastella jälkikäteen; 45. Vaatii tilintarkastustuomioistuinta tarkastamaan sopimusten myöntämismenettelyt ja asiakirjojen sisällön Phare- ja Tacis-ohjelmissa; d) Ulkoisen tuen hallinnointi46. Toteaa, että yhteisön RELEX-yksikkö ei ole puuttunut Phare- ja Tacis-ohjelmien edunsaajien suurimpaan ongelmaan, joka koskee pitkiä maksuaikoja hankkeisiin osallistuttaessa; vaatii RELEX-yksikköä tekemään välittömästi ehdotuksia sisäisten menettelyjen uudistamiseksi, jotta vastaanottaja saisi maksut nopeasti komissiolta; 47. Katsoo, että on tärkeää lisätä yhteisön RELEX- yksikön merkitystä, ja kehottaa komissiota a) luomaan viivyttelemättä edellytykset tämän yksikön henkilöstön nimellismäärää vastaaville viroille b) antamaan ulkosuhteista vastaaville yksiköille riittävästi henkilökuntaa, jotta ne voivat suoriutua niille kuuluvista suunnittelu- ja ohjaustehtävistä c) määrittelemään täsmällisesti ulkosuhteista vastaavien yksiköiden ja RELEX:in välisen työnjaon d) toteuttamaan nopeutetun aikataulun mukaisesti menettelyjen ja tyypillisten sopimusten yksinkertaistamiseen ja yhdenmukaistamiseen tähtäävän ohjelman ja vähentämään menettelyjen ja sopimusten määrää ehdottomaan minimiin e) lakkauttamaan yhteistyössä kumppanimaiden kanssa kaikki täyttämättömät sitoumukset, jotka eivät enää ole toteutettavissa f) pyrkimään toden teolla keskittymään ensisijaisiin toimiin yhdessä lakiasäätävien viranomaisten ja budjettivallan käyttäjien kanssa g) kehottaa komissiota lopettamaan nykyisen politiikkansa, jossa kansalaisjärjestöiltä vaaditaan pankkitakuita; 48. Kehottaa uutta komissiota tehostamaan liittymistä valmistelevan tuen hallinnointia yhdistämällä yhteen ja samaan yksikköön laajentumiseen liittyvien määrärahojen toteuttamisen parlamentin 14. tammikuuta 1999 antamassa päätöslauselmassa (Phare-, Ispa- ja Sapard-ohjelmat) esitetyllä tavalla; 49. Toteaa, että komissio on antanut parlamentille Leonardo-ohjelmaa koskevat sisäiset tilintarkastuskertomukset mutta ei talousarvion valvontavaliokunnan jo lokakuussa 1998 vaatimia yhteensä yhtätoista tilintarkastuskertomusta tiettyjen sopimusten toteuttamisesta Echo-ohjelman yhteydessä; e) MED50. On huolissaan siitä, että ero varattujen määrärahojen ja todellisten maksujen välillä ulkoisessa avussa kehitysmaille ja kolmansille maille Välimeren alueella on edelleen huomattava ja että mitään pysyvää suuntauksen muutosta ei ole havaittavissa huolimatta budjettipoliittisten prioriteettien määrittämisestä SEM 2000 -ohjelman yhteydessä; ero ulkoista tukea koskevien sitoumusten ja todellisuuden välillä heikentää EU:n uskottavuutta tällä alueella; e) Ydinturvallisuus 51. Katsoo, että komission toimien viipeet ja puutteet ydinturvallisuuden alalla tuovat esiin komission resurssien epäsopivuuden ja riittämättömyyden tehtävän tärkeyteen nähden; 52. Kehottaa toimielimiä valvomaan, että komissiolle osoitetut varat ja tehtävät ovat vastedes keskenään tasapainossa ja kehottaa komissiota olemaan tulevaisuudessa hyväksymättä velvollisuuksia ilman riittäviä mahdollisuuksia ja varoja; Euroopan yhteistyöjärjestö53. Pitää erittäin valitettavana sitä, että komissio ei ole kuuteentoista vuoteen soveltanut asetusta 3245/81 Euroopan yhteistyöjärjestön perustamisesta huolimatta siitä, että tämä asetus mainittiin nimenomaisesti talousarvion selvitysosassa; vaatii, että järjestön selvitys tapahtuu mahdollisimman avoimesti Belgian lainsäädännön mukaisesti ja tilintarkastustuomioistuimen ja komission varainhoidon valvojan tiukassa valvonnassa; Petokset - OLAF54. Suhtautuu myönteisesti siihen, että riippumattoman petostentorjuntaviraston OLAF:in perustamisessa on edistytty, ja toivoo että - neuvosto viimeistelee neuvottelujen tulokset ennen toukokuun loppua - komissio antaa OLAF:lle sen uusien tehtävien lisäksi kaikki UCLAF:in tähän mennessä hoitamat tehtävät sekä kaikkiin laittomiin toimiin liittyvät tehtävät, vaikka näistä toimista ei aiheutuisi välitöntä taloudellista vahinkoa; 55. Toistaa jo usein esittämänsä vaatimuksen, että komissio esittäisi täydellisen luettelon niistä tapauksista, joissa komission virkamiesten voidaan epäillä sekaantuneen petoksiin, lahjontaan tai muihin rangaistaviin tekoihin; Euroopan investointirahasto56. Muistuttaa, että Euroopan investointirahaston avoin julkinen tilintarkastus ja valvonta on jo kauan ollut ongelmallinen asia, johon on aina palattu uudelleen kussakin vastuuvapauden myöntämistä koskevassa päätöksessä aina siitä lähtien kun rahasto perustettiin 14. kesäkuuta 1994; kehottaa komissiota tekemään aloitteen ja varmistamaan, että kaikkien osapuolten kesken päästään pikaisesti yhteisymmärrykseen siitä, että tilintarkastustuomioistuin pääsee tutkimaan investointirahastoa siten, että se voi raportoida parlamentille investointirahaston yhteisön ja omien varojen hallinnoinnin hyvistä ja huonoista puolista; Erillisvirastot57. Pitää valitettavana, että neuvosto on tekemässä tyhjäksi toisen sukupolven virastoja koskevat ohjesäännöt, joista komissio ja parlamentti ovat sopineet, mikä estää parlamenttia käyttämästä asianmukaisesti valvontavaltuuksiaan ja vastuuvapauden myöntämiseen liittyviä valtuuksiaan.